30.12.2022.
LV
Eiropas Savienības Oficiālais Vēstnesis
C 498/5
29. atzinīgi vērtē Eiropas Komisijas priekšsēdētājas aicinājumu panākt lielāku solidaritāti starp paaudzēm un uzsver RK vadošo lomu sadarbībā ar jauniešiem un jaunatnes organizācijām, lai veidotu Eiropas nākotni, it īpaši izstrādājot ES Jaunatnes un demokrātijas hartu; 30. pieņem zināšanai, ka no 2011. gada līdz 2020. gadam visos politiskajos līmeņos, sākot no vietējā līdz valsts līmenim, ievēlēto sieviešu īpatsvars palielinājās, taču pauž nožēlu, ka sievietes veido joprojām tikai trešdaļu no kopējā skaita visos līmeņos.
2021. gadā tikai 16 no 285 reģionālajām asamblejām Eiropas Savienībā panāca ievēlēto kandidātu paritāti.
RK atzīst, ka arī tās locekļu sastāvs nebūt nav līdzsvarots dzimumu ziņā, un sagaida, ka dalībvalstis pievērsīsies šim jautājumam.
Tāpēc RK sāks apsvērt, kā palielināt sieviešu līdzdalību savā darbā, vadošajos Komitejas amatos un Komitejas sastāvā, un aicina dalībvalstis organizēt iniciatīvas, kuru mērķis ir veicināt sieviešu līdzdalību vietējā un reģionālajā politikā, lai tādējādi pārvarētu diskrimināciju politiskajās aprindās un cīnītos pret šķēršļiem, tostarp stereotipiem, ar kuriem sievietes saskaras savā dzīvē; 31. mudina dalībvalstis pilnībā iesaistīt vietējās un reģionālās pašvaldības un veikt visus nepieciešamos pasākumus, lai nekavējoties sasniegtu mērķi, kas noteikts ES direktīvā par vardarbības pret sievietēm un vardarbības ģimenē apkarošanu; tāpat uzsver, ka ir svarīgi, lai visas ES dalībvalstis ratificētu Stambulas konvenciju – Eiropas Padomes līgumu, kura mērķis ir izveidot visaptverošu Eiropas līmeņa regulējumu, lai aizsargātu sievietes pret jebkura veida vardarbību un novērstu un izskaustu vardarbību pret sievietēm un vardarbību ģimenē un sauktu par to pie atbildības; 32. norāda uz izšķiroši svarīgo ieguldījumu, ko pašvaldības un reģioni, būdami gan darba devēji, gan arī sociālās aprūpes pakalpojumu sniedzēji un pasūtītāji, dod sociālās kohēzijas, dzimumu līdztiesības un nodarbinātības veicināšanā Eiropā.
Ir svarīgi sociālos partnerus, pašvaldības un reģionus visaptveroši iesaistīt gan ES sociālās jomas iniciatīvu izstrādē, gan īstenošanā, lai nodrošinātu, ka īstenojot Eiropas sociālo tiesību pīlāra rīcības plānu, pasākumi ir mērķim atbilstoši un iedarbīgi.
Izšķiroša loma šajā saistībā ir Eiropas pusgadam, un vietējam un reģionālajam līmenim ir jāpiedalās lēmumu izstrādē un īstenošanā un jāuzņemas līdzatbildība par to, kādā veidā būtu jāsasniedz kopīgie mērķi.
Eiropas pusgada reformas gaitā tajā ir jāiekļauj arī teritoriālā dimensija un ilgtspējīgas attīstības mērķi; 33. atbalsta to, ka Eiropas Parlaments un Eiropas Komisijas priekšsēdētāja savā runā par stāvokli Savienībā aicināja izveidot konventu, kas pārskatītu Līgumus.
RK būtu pilnībā jāiesaista konventā, lai pārstāvētu Eiropas vietējos un reģionālos vēlētos pārstāvjus, un RK ir pilnībā apņēmusies veicināt aktīvas subsidiaritātes koncepciju un vairāk sadarboties ar reģionālajiem parlamentiem un vietējo un reģionālo pašvaldību apvienībām.
Lai ES lēmumu pieņemšanas process būtu iekļaujošs un efektīvs, ir nepieciešama daudzlīmeņu pārvaldība, un īpaša uzmanība jāpievērš reģioniem, kuriem ir likumdošanas pilnvaras, un to likumīgajām kompetencēm.
Šajā saistībā RK atzinīgi vērtē Eiropas Komisijas paziņojumu, ka ES politikā tā iesaistīs iedzīvotāju asamblejas un izmantos citu līdzdalības demokrātijas praksi, tomēr RK norāda uz tādu demokrātiski ievēlēto pārstāvju lomu, kuri ir atbildīgi savu vēlētāju priekšā, un apņemas aktīvi piedalīties šajos procesos; 34. plāno ierosināt konkrētus pasākumus, lai vispārējā ES kohēzijas mērķa sasniegšanas labad pievērstos Eiropas politikas teritoriālajai dimensijai, ņemot vērā arī priekšlikumus, kas izskanējuši konferencē par Eiropas nākotni, kā arī pierobežas reģionu un nomaļo reģionu īpašās vajadzības; 35. uzdod Komitejas priekšsēdētājam nosūtīt “ES gadskārtējo ziņojumu par stāvokli reģionos un pilsētās” un šo rezolūciju Eiropas Parlamenta priekšsēdētājai, Eiropas Komisijas priekšsēdētājai, Eiropadomes priekšsēdētājam un 27 ES dalībvalstu vadītājiem, kā arī mudina Eiropas reģionālos un vietējos vēlētos pārstāvjus izplatīt minēto ziņojumu iedzīvotājiem un vietējiem medijiem.
Briselē, 2022. gada 12. oktobrī Eiropas Reģionu komitejas priekšsēdētājs Vasco ALVES CORDEIRO